Opdaterede tal fra Styrelsen for Patientsikkerhed viser, at smitten ikke spredte sig i Jomfru Ane Gade, som først formodet. Det skriver Nordjyske.

I starten af juni blev det besluttet, at Jomfru Ane Gade skulle lukkes. Nedlukningen skyldtes, at tal fra Styrelsen for Patientsikkerhed viste, at mere end hver anden smittede med bopæl i de fire midtby-sogne Budolfi, Vor Frelser, Vor Frue og Sankt Markus, formentlig var blevet smittet via Jomfru Ane Gade. Styrelsen for Patientsikkerhed mente, at smitten var opstået enten fordi de smittede selv havde været der, eller fordi den, de var smittet af, havde været det. Men nu viser nye tal, at Jomfru Ane Gade ikke var baggrund for den store smittespredning. Ifølge Nordjyske var der i perioden 23. maj til 6. juni 464 smittede i de fire midtby-sogne. Kun tre af de smittede fortalte til smitteopsporingen, at de formentlig var blevet smittet via Jomfru Ane Gade. Generelt for hele Aalborg Kommune oplyste 34 smittede, at de havde befundet sig i Gaden op til smitten. Værtshuse er skuffet Det er tal, der skuffer Kristoffer Hjort Storm, der er kommunikationschef i Rekom, som driver en række værtshuse og diskoteker i Jomfru Ane Gade. - Vi gør alt, hvad der skal til for at sikre en sikker fest, og man ikke skal tage sådan nogle beslutninger, ud fra et uoplyst grundlag. Vi havde faktisk styr på det. Kristoffer Hjort Storm mener, at epidemikommissionen skulle have truffet andre beslutninger på vegne af restaurationsbranchen i Gaden. - Det havde måske været klogere at lade os bruge de yderligere tiltag, som vi selv havde foreslået. For eksempel at man skulle fremvise coronapas ved udendørs servering. Trods de nye tal mener borgmesteren i Aalborg Kommune, Thomas-Kastrup Larsen (S), stadig at beslutningen var den rigtige. - Vi var i en situation, hvor vi havde en voldsom smittestigning i Aalborg Kommune på det tidspunkt. Og når vi var bekendte med, at Jomfru Ane Gade var en stor smittekilde, fordi der var mange mennesker samlet på et sted, så synes jeg kun, det var fornuftigt, at den skulle lukkes ned, siger Thomas-Kastrup Larsen. Gaden kunne, efter to ugers nedlukning, igen åbne op torsdag.